Seun (17) sterf toe motorfiets, bus botsDie ongelukstoneel. Foto: EMPD ŉ Tienerseun is dood toe hy by ŉ verkeersaansluiting in Brakpan met sy motorfiets teen ŉ bus gebots het. Hoofsupt. Wilfred Kgasago, woordvoerder van die Ekurhuleni-metropolisie (EMPD), het Maandag gesê die ongeluk het Woensdag omstreeks 08:00 by die hoek van Stasie- en Hastingsstraat plaasgevind. “Volgens die 58-jarige busbestuurder wou hy in Hastingsstraat indraai toe hy skielik gesien het hoe die motorfiets teen ŉ hoë spoed aangery kom. Hy het na bewering remme aangeslaan om die bus tot stilstand te bring, maar die motorfiets het reg van voor teen die bus gebots,” het Kgasago gesê. Paramedici is onmiddellik na die toneel ontbied en het probeer om die 17-jarige motorfietsryer weer by te bring, maar dit was tevergeefs. Hy is op die toneel dood verklaar. Die busbestuurder is na die Life Dalview-kliniek geneem waar hy vir skok behandel is. “Die EMPD het op die motorfiets en die bus beslag gelê as deel van hul ondersoek,” het Kgasago gesê. “Sake van strafbare manslag en roekelose en nalatige bestuur is by die Brakpan-polisiestasie aanhangig gemaak.”